
            REPUBLIKA HRVATSKA
VISOKI TRGOVAČKI SUD REPUBLIKE HRVATSKE
                    Z A G R E B 

U   I M E   R E P U B L I K E   H R V A T S K E

R J E Š E NJ E

Visoki trgovački sud Republike Hrvatske, u vijeću sastavljenom od sudaca Mirne Maržić, predsjednice vijeća, Jagode Crnokrak, sutkinje izvjestiteljice i dr. sc. Jelene Čuveljak, članice vijeća, u skraćenom stečajnom postupku nad dužnikom SACCULUS d.o.o. za proizvodnju i usluge, Kaštel Stari, Cesta dr. Franje Tuđmana 11, OIB 53021707323, odlučujući o dužnikovoj žalbi protiv rješenja Trgovačkog suda u Splitu poslovni broj St-1627/2016 od 21. rujna 2017., u sjednici vijeća održanoj 11. listopada 2017.

r i j e š i o     j e


	Odbija se kao neosnovana žalba dužnika SACCULUS d.o.o., Kaštel Stari i potvrđuje rješenje Trgovačkog suda u Splitu poslovni broj St-1627/2016 od 21. rujna 2017.

Obrazloženje


Rješenjem prvostupanjskog suda obustavljen je skraćeni stečajni postupak nad dužnikom SACCULUS d.o.o. za proizvodnju i usluge, OIB 53021707323, Kaštel Stari, Cesta dr. Franje Tuđmana 11.

Prvostupanjski sud je tako odlučio sukladno odredbi čl. 433. Stečajnog zakona („Narodne novine“ broj 71/15, dalje: SZ), uz obrazloženje da je vjerovnik KEMBICO PLAST d.o.o. z trgovinu, Zagreb, Zagrebačka cesta 143a podnio prijedlog za otvaranje stečajnog postupka nad dužnikom, navodeći da ima dospjelih a nenamirenih tražbina prema dužniku u ukupnom iznosu od 337.454,90 kn, a da dužnik raspolaže imovinom koja je dostatna za namirenje troškova kako prethodnog, tako i otvorenog stečajnog postupka, te je uz to, dana 10. travnja 2017. uplatio 10.000,00 kn za pokriće troškova prethodnog postupka.  

Protiv navedenog rješenja dužnik je podnio žalbu zbog svih zakonom predviđenih žalbeni razloga iz čl. 353. st. 1. Zakona o parničnom postupku („Narodne novine“ broj 148/11 – pročišćeni tekst, 25/13 i 89/14, dalje: ZPP), predlažući da se pobijano rješenje ukine. U obrazloženju, dužnik u bitnome navodi da je predmetni prijedlog vjerovnika podnesen nepravovremeno, kao što je i nepravovremeno predujmljivanje sredstava za namirenje troškova postupka. 

	Žalba nije osnovana.

Pobijano rješenje ispitano je sukladno odredbi čl. 365. st. 2. i čl. 381. ZPP-a, u vezi s čl. 10. SZ-a, koji se u konkretnom slučaju primjenjuje, u granicama žalbenih razloga, te pazeći po službenoj dužnosti na bitne povrede odredaba parničnog postupka iz čl. 354. st. 2. t. 2., 4., 8., 9., 11., 13. i 14. ZPP-a i pravilnu primjenu materijalnog prava. Pobijano rješenje je pravilno i zakonito.

U donošenju pobijanog rješenja nije počinjena niti jedna od bitnih povreda odredaba parničnog postupka na koje ovaj sud pazi po službenoj dužnosti, niti žalitelj u žalbi određeno ukazuje na neku od njih. 

Iz sadržaja spisa proizlazi da je Financijska agencija 8. kolovoza 2016. podnijela zahtjev za provedbu skraćenog stečajnog postupka nad dužnikom SACCULUS d.o.o., OIB 53021707323, Kaštel Stari, Cesta dr. Franje Tuđmana 11, jer dužnik nema zaposlenih, a u očevidniku redoslijeda osnova za plaćanje na dan 6. srpnja 2016. ima evidentirane neizvršene osnove za plaćanje u neprekidnom razdoblju od 120 dana u ukupnom iznosu od 661.908,45 kn.
 
Nakon toga, sud prvog stupnja je na temelju odredbe čl. 430. SZ-a na oglasnoj ploči suda objavio 15. veljače 2017. oglas u kojem su naznačeni podaci za identifikaciju dužnika, podatak o ukupnom dugu evidentiranom na temelju neizvršenih osnova za plaćanje, poziv osobama ovlaštenim za zastupanje dužnika po zakonu da u roku od 15 dana od dana objave oglasa podnese sudu javnobilježnički ovjerovljen popis imovine i obveza na propisanom obrascu, poziv vjerovnicima da najkasnije u roku od 45 dana od objave oglasa predlože otvaranje stečajnog postupka, te upozorenje o pravnim posljedicama nepodnošenja prijedloga za otvaranje stečajnog postupka iz čl. 431. SZ-a. 

Dana 31. ožujka 2017. vjerovnik Kembico Plast d.o.o. iz Zagreba, podnio je prijedlog za otvaranje stečajnog postupka na Obrascu 13. (list 6. do 51. spisa).

Zaključkom od 4. travnja 2017. sud prvog stupnja pozvao je predlagatelja Kembico Plast d.o.o. kao vjerovnika, da u roku od 15 dana predujmi iznos od 10.000,00 kn za pokriće troškova prethodnog postupka, jer će u protivnom sud donijeti rješenje o otvaranju i zaključenju stečajnog postupka, sukladno čl. 431. st. 2. SZ-a.
 
Dana 10. travnja 2017. predlagatelj Kembico Plast d.o.o. dostavio je dokaz o izvršenoj uplati iznosa od 10.000,00 kn na ime pokrića troškova prethodnog postupka. 

Uzimajući u obzir navedeno, kao i pravno shvaćanje prihvaćeno na 29. sjednici Odjela trgovačkih i ostalih sporova Visokog trgovačkog suda Republike Hrvatske održane 12. srpnja 2017. prema kojem: „Kad je Stečajnim zakonom propisano da se određeni rokovi računaju od dana objave na mrežnoj stranici e-Oglasna ploča sudova i tada se u računanju rokova primjenjuje odredba čl. 12. st. 1. Stečajnog zakona o dostavi sudskih pismena. Rokovi se računaju od isteka osmoga dana od dana objave“, ocjena je ovog suda da su žalbeni navodi neosnovani.

Naime, budući da je Oglas u smislu odredbe čl. 430. SZ-a objavljen na mrežnoj stranici e-Oglasna ploča sudova 15. veljače 2017., rok od 45 dana počeo je teći istekom 23. veljače 2017., to jest, 24. veljače 2017., što znači da je posljednji dan roka za podnošenje prijedloga za otvaranje stečajnog postupka i za uplatu predujma bio 9. travnja 2017., a kako je taj dan bio nedjelja, sukladno odredbi čl. 112. st. 4. ZPP-a, rok je zapravo istekao protekom prvog idućeg radnog dana, dakle, 10. travnja 2017. 

Prema tome, budući da je vjerovnik Kembico Plast d.o.o. prijedlog za otvaranje stečajnog postupka podnio 31. ožujka 2017., a da je uplatu predujma za pokriće troškova prethodnog postupka izvršio 10. travnja 2017., znači da je postupio unutar roka propisanog čl. 430. SZ-a. 

Kako ne postoje razlozi zbog kojih se rješenje pobija, ni razlozi na koje ovaj sud pazi po službenoj dužnosti, žalbu protiv pobijanog rješenja valjalo je odbiti i potvrditi pobijano rješenje, a na temelju odredbe čl. 380. t. 2. ZPP-a u vezi s čl. 10. SZ-a.

U Zagrebu 11. listopada 2017.

							PREDSJEDNIK VIJEĆA        
                                          				DR. SC. JELENA ČUVELJAK, v.r.

Za točnost otpravka
ovlašteni službenik

Brankica Curman                                              

